

VLADA REPUBLIKE HRVATSKE

Zagreb, 30. prosinca 2021.

|  |  |
| --- | --- |
| **PREDLAGATELJ:** | Ministarstvo regionalnoga razvoja i fondova Europske unije |
| **PREDMET:** | Prijedlog odluke o donošenju Programa društvene i gospodarske revitalizacije potpomognutih područja Sisačko-moslavačke županije pogođenih potresom |

# P r i j e d l o g

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_\_\_ 2021. godine donijela

**O D L U K U**

# o donošenju Programa društvene i gospodarske revitalizacije potpomognutih područja Sisačko-moslavačke županije pogođenih potresom

**I.**

Donosi se Programa društvene i gospodarske revitalizacije potpomognutih područja Sisačko-moslavačke županije pogođenih potresom (Program) u tekstu koji je dostavilo Ministarstvo regionalnoga razvoja i fondova Europske unije, aktom KLASA: 302-02/21-01/1, URBROJ: 538-09-1-3/418-21-134, od 21. prosinca 2021. godine.

# II.

Zadužuje se Ministarstvo regionalnoga razvoja i fondova Europske unije da o ovoj Odluci izvijesti nadležna tijela nositelje mjera i aktivnosti iz Programa.

# III.

Zadužuje se Ministarstvo regionalnoga razvoja i fondova Europske unije da Program objavi na svojim mrežnim stranicama.

# IV.

Ova Odluka stupa na snagu danom donošenja, a objavit će se u „Narodnim novinama“.

KLASA: URBROJ: Zagreb,

# PREDSJEDNIK

**mr. sc. Andrej Plenković**

**O B R A Z L O Ž E N J E**

Na sjednici Vlade Republike Hrvatske održanoj 14. siječnja 2021. donesena je Odluka o pokretanju postupka izrade Programa društvene i gospodarske revitalizacije potpomognutih područja Sisačko-moslavačke županije pogođenih potresom (Program).

Cilj navedenog Programa je obnova te fizička, socijalna, gospodarska i demografska revitalizacija područja Sisačko-moslavačke županije pogođenih potresom. Programom se trebaju utvrditi mjere i projekti, nositelji i sudionici njihove provedbe, provedbene aktivnosti, izvori sredstava te metodologija praćenja provedbe i vrednovanja pojedinih mjera.

Nositelji izrade Programa su Ministarstvo regionalnoga razvoja i fondova Europske unije (MRRFEU) i Ministarstvo gospodarstva i održivog razvoja. U svrhu pripreme Programa, za definiranje prijedloga mjera i projekata Programa, prijedloga nositelja i sudionika njihove provedbe, prijedloga provedbenih aktivnosti, izvora sredstava za provedbu Programa te metodologije praćenja provedbe i vrednovanja pojedinih mjera formirana je Radna skupina.

Članovi Radne skupine su ministrica regionalnoga razvoja i fondova Europske unije, ministar gospodarstva i održivog razvoja, predstavnik Ureda predsjednika Vlade Republike Hrvatske, predstavnik Ministarstva financija, predstavnik Ministarstva turizma i sporta, predstavnik Ministarstva mora, prometa i infrastrukture, predstavnik Ministarstva poljoprivrede, predstavnik Ministarstva znanosti i obrazovanja, predstavnik Ministarstva prostornoga uređenja, graditeljstva i državne imovine, predstavnik Ministarstva zdravstva, predstavnik Ministarstva rada, mirovinskoga sustava, obitelji i socijalne politike, predstavnik Ministarstva kulture i medija, predstavnik Ministarstva unutarnjih poslova, predstavnik Ministarstva vanjskih i europskih poslova, predstavnik Ministarstva obrane, predstavnik Ministarstva hrvatskih branitelja, predstavnik Ministarstva pravosuđa i uprave, predstavnik Središnjeg državnog ureda za demografiju i mlade, predstavnik Središnjeg državnog ureda za obnovu i stambeno zbrinjavanje, predstavnik Središnjeg državnog ureda za razvoj digitalnog društva i predstavnik Ureda za ljudska prava i prava nacionalnih manjina.

Radi utvrđivanja razvojnog položaja Županije, provedena je komparativna analiza relevantnih demografskih, ekonomskih i fiskalnih pokazatelja razvoja Sisačko-moslavačke županije, Republike Hrvatske i potpomognutih područja. Analiza je provedena na dvije razine:

* na županijskoj razini gdje je primarni fokus bio utvrditi ključne faktore koji uzrokuju ispodprosječnu produktivnost Županije u odnosu na Republiku Hrvatsku te na osnovu toga prepoznati izvore njenih konkurentskih prednosti i slabosti;
* na lokalnoj razini u okviru čega je temeljem odabranih demografskih, ekonomskih, fiskalnih i financijskih pokazatelja ocijenjen razvojni položaj JLS-ova Sisačko-moslavačke županije u odnosu na prosječne razvojne performanse JLS-ova sa statusom potpomognutih područja i Republike Hrvatske. Ovisno o dostupnosti podataka, vremenski obuhvat analize za obje prostorne razine uglavnom se odnosi na post-recesijsko razdoblje od 2015. do 2019. godine.

Također, temeljem dostupnih podataka o procjeni materijalnih i nematerijalnih šteta uzrokovanih potresom, sagledane su socio-ekonomske posljedice i razvojna ograničenja Sisačko-moslavačke županije nastala zbog razornih potresa koji su pogodili njezino područje. Na temelju provedenih analiza predložena su **dva strateška smjera:**

1. Poticanje razvoja osnovnih činitelja konkurentnosti Županije
2. Otklanjanje i ublažavanje posljedica uzrokovanih potresom

Tako definirani strateški smjerovi kao i predloženi posebni ciljevi djelovanja u okviru svakog od njih, sukladni su intenciji Vlade RH da se rješavanju posljedica potresa na području SMŽ pristupi kroz dva odvojena ali komplementarna razvojna procesa: što brže obnove zgrada i infrastrukture oštećenih ili uništenih u potresu, te kreiranja poticajnog okvira za društvenu i gospodarsku revitalizaciju Županije. Program osim navedenih strateških smjerova i posebnih ciljeva sadrži i širi prijedlog mjera i aktivnosti. Sam pristup definiranju mjera i grupa aktivnosti je takav da omogućava značajan stupanj fleksibilnosti u operacionalizaciji, odnosno provedbi mjera

Provedba Programa detaljno će se aktivirati kroz godišnje provedbene planove nadležnih institucija i tijela državne uprave. Ministarstvo regionalnoga razvoja i fondova Europske unije dužno je donijeti Godišnji plan provedbe Programa, na prijedlog drugih tijela državne uprave, koji će sadržavati plan provedbe pojedinih poticajnih mjera, aktivnosti, potrebna sredstva, izvore i način korištenja sredstava te metodologiju praćenja i izvještavanja realizacije Programa.